31990R3447
L 333/46
JURNALUL OFÍCIAL AL UNIUNII EUROPENE
REGULAMENTUL (CEE) NR. 3447/90 AL COMISIEI
din 28 noiembrie 1990
privind condițiile speciale de acordare a ajutorului pentru depozitarea privată de carne de oaie și de capră
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 3013/89 al Consiliului din 25 septembrie 1989 privind organizarea comună a piețelor în sectorul cărnii de oaie și de capră (1), în special articolul 7 alineatul (5),
întrucât, cu privire la acordarea ajutorului pentru depozitarea privată a cărnii de oaie, ar trebui urmate dispozițiile Regulamentului (CEE) nr. 3446/90 al Comisiei din 27 noiembrie 1990 de stabilire a normelor de acordare a ajutoarelor pentru depozitarea privată în sectorul cărnii de oaie și de capră (2); întrucât aceste dispoziții ar trebui completate sau adaptate;
întrucât articolul 3 din Regulamentul (CEE) nr. 2664/80 al Consiliului (3) prevede ca, în cazul în care situația de pe piață impune acest lucru, perioada de depozitare să poată fi redusă sau prelungită; întrucât, pe lângă valoarea ajutorului acordat pentru o perioadă de depozitare determinată, ar trebui stabilite și sumele care să se adauge sau să se scadă de la această valoare în cazul în care perioada de depozitare este prelungită sau redusă;
întrucât condițiile previzibile pe piață fac necesară prevederea unor perioade de depozitare flexibile, cuprinse între trei și șapte luni;
întrucât, în vederea asigurării unor licitații autentice, este necesară stabilirea cantității minime care poate fi depozitată;
întrucât o garanție de 120 ECU pe tonă pare a fi potrivită pentru garantarea respectării obligațiilor legate de depozitarea privată;
întrucât măsurile prevăzute în prezentul regulament sunt în conformitate cu avizul Comitetului de gestionare pentru ovine și caprine,
ADOPTĂ PREZENTUL REGULAMENT:
Articolul 1
Regulamentul (CEE) nr. 3446/90 se aplică sub rezerva dispozițiilor prezentului regulament.
Articolul 2
(1) Cererile de acordare a ajutorului pentru depozitare privată se adresează agențiilor de intervenție menționate în anexă.
(2) În cadrul procedurii de licitație, perioada pentru care se poate licita este de trei luni. Cu toate acestea, perioada efectivă de depozitare se stabilește de către depozitar. Această perioadă poate fi prelungită de la perioada minimă de trei luni la maximum șapte luni. În cazul în care perioada de depozitare depășește trei luni, ajutorul se majorează în funcție de numărul de zile suplimentare, cu 1,2 ECU pe tonă pe zi.
Articolul 3
Cantitatea minimă pe contract este de patru tone exprimate în carne nedezosată.
Articolul 4
Valoarea garanției este de 120 ECU pe tonă.
Articolul 5
Prezentul regulament intră în vigoare la 1 decembrie 1990.
Se aplică depozitării private cu începere de la această dată.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 1990.